Karina Lorentzen Dehnhardt (SF), 2009-12-03:
Jeg vil gerne på Socialdemokraternes og SF's vegne sige tak for debatten i dag.
Der har været mange gode spørgsmål, og det har været vældig interessant at følge.
Jeg er selvfølgelig glad for, at ministeren får set det her efter.
Jeg er mindre glad for, at vi parkerer endnu en ting i et udvalg, og at vi skal vente på, at de mennesker, som er udsat for stalking, får den retsbeskyttelse, som vi mener de har krav på.
Men det må vi jo tage til efterretning, og vi må se, om vi kan presse igennem, at det her arbejde bliver afsluttet hurtigere.
Det ville være dejligt, hvis ministeren lige gik på talerstolen efterfølgende og kortlægger for os, om det forholder sig på samme måde som for Straffelovrådet, at det er et udvalg, som man ikke sådan lige kan påvirke til at arbejde efter en tidsfrist, eller om noget andet gør sig gældende for Strafferetsplejeudvalget, så vi ved, om der er en mulighed for at fremskynde den her proces.
SF har jo af flere omgange keret sig for de personer, som bliver udsat for overgreb.
Vi havde sidste år den føromtalte offerpakke, som jo også udløste et udvalg.
Vi har foreslået behandlingsdomme til voldelige mænd, så vi får overgrebene til at høre op.
Vi var ude omkring vidnebeskyttelse her i weekenden, og nu har vi så sammen med Socialdemokraterne fremsat det her stalkingforslag.
Vi mener, at der fortsat er meget at gøre på det her område.
Vi er oprigtigt optaget af at beskytte de mennesker, som lever med vold, eller som lever med stalking.
Det er sådan i dag, at 28.000 kvinder stadig væk lever med vold i Danmark – det mener vi afgjort er for mange – og et ukendt antal bliver forfulgt og chikaneret, og det er rigtig, rigtig vanskeligt at rejse en sag.
Hvert år har sine tragiske jalousidrab.
Nogle er startet med stalking, andre med vold og andre igen med en kombination.
Det er alvorligt, og det skal vi naturligvis sætte ind over for.
Jeg kan konstatere, at der er en lang række lande, som er kommet længere i forhold til at beskytte ofre mod stalking.
F.eks. har Canada allerede en meget udpindet definition af stalking.
Stalking er ikke kun et problem for de kendte.
Jeg tror bare, man skal spørge kvindekrisecentrene.
Her kender man udmærket fænomenet, og man kender også magtesløsheden og håbløsheden i forhold til at gøre noget ved det her.
For hvad gør man, hvis man bliver ved med at modtage sms'er, som man ikke ønsker?
Hvad gør man, hvis partneren tilfældigvis står uden for ens arbejdsplads
hver eneste dag, når man får fri?
Hvad gør man, hvis ens ekspartner kontakter arbejdsgiver, venner, bekendte og spreder løgne eller videregiver billeder, som er taget under mere private former?
Det er rigtig, rigtig svært.
Det kan i hvert fald opleves som rigtig, rigtig krænkende.
Det er også vigtigt for SF og Socialdemokraterne, at vi får stoppet chikanen effektivt, og derfor er det jo ikke gjort med, at vi får mulighed for at gribe ind tidligere.
Vi skal også kunne gribe målrettet ind med behandling i forhold til at få stoppet den her proces.
Så vil jeg godt kommentere lidt på nogle af de ting, der er blevet sagt af ordførerne her i dag.
Til Venstres ordfører vil jeg sige, at jeg er glad for, at Venstres ordfører tilkendegav, at man var interesseret i at kunne dømme til behandling.
Jeg er også glad for, at man anerkender, at der ser ud til at være et hul i loven, når det tager 2 år at samle beviserne.
Det er for lang tid, og det er jeg meget glad for at Venstres ordfører også synes.
Det giver i hvert fald en basis for at komme videre med det.
Til Dansk Folkeparti vil jeg sige, at det lyder fint, hvis vi kan enes om at lave en beretning på det her område.
Det ville være rigtig dejligt.
Jeg håber på, at vi kan skubbe på det her udvalgsarbejde.
Så vil jeg igen sige, at det jo er domstolene, der skal vurdere, om bevismængden er o.k.
Så det vigtige er jo, at vi får lavet en definition, så vi ikke behøver at være så bekymret for, om det er stalking, og om stalkeren ved, at han er overgrebsmand, fordi det må være domstolene, der skal bevise, om noget har tenderet mod at være stalking.
Jeg er også glad for, at Dansk Folkeparti ikke er afvisende over for behandling.
Den konservative ordfører nævnte netop det her med, at det er meget vigtigt, at politiet reagerer.
Der må jeg bare sige, at jeg ikke altid er overbevist om, at man reagerer med den alvor, der er påkrævet over for de her tilfælde.
Så sent som i dag lå der et ritzautelegram om en sygeplejerske, som var blevet afvist af politiet.
Når sådan nogle ting forekommer, mener jeg, at vi har et skridt at gå endnu.
Det er helt rigtigt set af den konservative ordfører, at der også er noget, vi kan arbejde med.
Så tak for debatten i dag.
Nu vil vi prøve at se, om vi kan presse på i udvalgsarbejdet og sikre de mennesker, som oplever de her unødvendige indgreb i deres hverdag, mod stalking.